Bandarískir diplómatar og ráðamenn verða ekki viðstaddir Vetrarólympíuleikana í Peking sem fram fara í febrúar. Bandarísk stjórnvöld hafa ákveðið að sniðganga leikana vegna mannréttindabrota kínverskra stjórnvalda.
Bandarískt íþróttafólk verður þó, eins og staðan er í dag, meðal keppenda á leikunum sem hefjast þann 4. febrúar og munu njóta fulls stuðnings bandarískra stjórnvalda. Í tilkynningu frá Hvíta húsinu kom fram að ekki hafi þótt sanngjarnt að neyða íþróttafólkið til að hætta við þátttöku þar sem mikið hefði verið lagt í undirbúning. Þessi ákvörðun er tekin vegna mannréttindabrota Kínverja en kínversk stjórnvöld eru sökuð um þjóðarmorð gegn Uighur þjóðflokknum í Xinjiang, sem flestir eru múslimar. Kínverskir ráðamenn hafa fordæmt þessa ákvörðun og sagst ætla að bregðast við á móti auk þess sem stjórnvöld þar í landi saka Bandaríkin um að brjóta reglur um pólitískt hlutleysi í íþróttum og byggi sniðgönguna á sögusögnum og lygum. Þá þverneita þeir fyrir að nokkurskonar mannréttindabrot hafi verið framin. Síðast þegar bandarísk stjórnvöld sniðgengu Ólympíuleika var árið 1980 þegar bandarískt íþróttafólk fékk ekki að keppa á Ólympíuleikunum í Moskvu það ár.
Og átta leikir fara fram á Heimsmeistaramóti kvenna í handknattleik í dag þegar riðlakeppninni lýkur. Þórir Hergeirsson og norska landsliðið mæta Rúmeníu í sannkölluðum toppslag í C-riðli mótsins en bæði lið eru þó örugg í milliriðlana. Sá leikur verður sýndur í beinni útsendingu á RÚV 2 og hefst klukkan 19:30. Á sama tíma verður leikur Hollands og Svíþjóðar, sem er toppslagur í D-riðli, sýndur á ruv.is. Keppni í milliriðlum hefst svo strax á morgun.